Is-Saħħa f'pajjiżna sejra 'l quddiem, iżda fi staġun fejn wieħed ifittex il-ġelati u l-krakar, importanti li ngħarrfu kif dawn jistgħu jaffettwaw is-saħħa. Dan għaliex it-tip tal-ikel li nieklu u x'tip ta żraben nagħżlu huma fatturi li 'il quddiem jistgħu iwasslu f'intervent mediku maġġur. L-operazzjoni maġġura tat-tibdil tal-irkoppa hija waħda mill-iktar interventi mediċi komuni fost il-Maltin f'dawk li huma operazzjonijiet ortopediċi. Raġuni komuni ħafna għalfejn wieħed jiġi bżonn dan it-tip ta'intervent hija kundizzjoni bl-isem ta' Osteoarthritis, kundizzjoni fil-ġogi li ħafna drabi tkun akkumulat tul is-snin. F'intervista ma' One News,Prof. Andrew Borg, li huwa Romatologu spjega li din il-kundizzjoni. Huwa stqarr li meta wieħed ikollu piż addattat għat-tul tiegħu jevita li jkun hemm pressjoni fuq il-ġogi, u b'hekk iktar jonqos iċ-ċans li tiżviluppa din il-kundizzjoni. Il-Professur spjega kif kull min huwa overweight għandu jevita li jikkonsma ħobż, għaġin, patata u ross filgħaxija. Iżda skont il-Professur Borg, fattur ieħor li forsi ħafna ma jagħtux każ huma x'tip ta' żraben jilbsu. Huwa wissa li wieħed għandu jfittex żraben li jkollhom 'shock absorbing insoles' , suletti li jneħħu ftit mill-piż minn fuq il-ġogi. Għalkemm l-operazzjoni tat-tibdil tal-irkoppa hija waħda ta' suċċess u aċċessibbli ħafna f'pajjiżna, wieħed xorta għandu jagħmel li jista' biex kemm jista jkun jevita l-bżonn ta' intervent mediku, għaliex il-prevenzjoni tibqa' dejjem aħjar mill-kura.